Sauerbrey: Mi veoma pažljivo pratimo šta će se desiti, posebno sa Kosovom i Srbijom
Pomoćnice američke državne tajnice za izbjeglice Ellen Sauerbrey kaže da Amerika svake godine primi izmedju 50 i 70 hiljada izbjeglica
Amerika je zemlja koja svake godine prima na desetine hiljada izbjeglica iz raznih krajeva svijeta. Prema kakvim kriterijima i da li se očekuju promjene u američkoj politici prijema izbjeglica ili migranata iz balkanskih zemalja? Odgovor na to pitanje, kolega Omer Vatrić iz Glasa Amerike potražio je od pomoćnice državne tajnice za stanovništvo, migracije i izbjeglice Ellen Sauerbrey, sa kojom je jučer bila u posjeti Uredu Medjunarodnog komiteta za pomoć u Charlottesville-u u Virginiji, i nekim izbjeglicama. U Charlottesvillu, gradiću od 40 hiljada stanovnika i 17 hiljada studenata, novi dom i novu šansu za bolji život našlo je 1250 izbjeglica iz oko 20 zemalja svijeta, medju kojima i oko 250 izbjeglica iz BiH. O većini njih na početku se brinuo IRC, Medjunarodni komitet za pomoć, o čemu direktorica ureda u Carlottesville-u, Susan Donovan za Glas Amerike kaže: Mi ih preuzmemo na aerodromu, nadjemo i opremimo za njih kuće, pomognemo da djeca krenu u školu, pomognwemo im da nadju posao, osiguramo da im se pruži potrebna medicinska pomoć, rječju, startujemo njihov život u Sjedinjenim Državama. Amerika je zemlja koju su stvorili imigranti, i izbjeglice u ovu zemlju su dobro došli, jer mi smatramo da su oni najugroženija kategorija stanovništva, kaže pomoćnica državne tajnice za stanovništvo, migracije i izbjeglice Ellen Sauerbrey. Sauerbrey: Amerika svake godine primi izmedju 50 i 70 hiljada izbjeglica iz 55 do 60 zemalja svijeta i pri tome mi ne biramo ljude koji su visoko obrazovani, nego one koji su u najgoroj situaciji, posebno ljude koji su u izbjegličkim logorima i gdje nekada cijela generacija provede vrijeme u kampu, i mi nastojimo da takvima damo novu šansu za bolji život. VOA: Kako svake godine, na osnovu čega, donosite odluku iz koje će zemlje izbjeglice biti primljene u Ameriku. Sauerbrey: Obično tako što sagledamo gdje je najveći problem. Tako smo na primjer prošle i ove godine najviše bili fokusirani na izbjeglice iz Burme, jer su već dugo u izbjegličkim logorima, i što za njih nema nade da se vrate kućama. To je jedan od kriterija – ukoliko su jako ugroženi i nema nade da se mogu vratiti u svoju zemlju. VOA: 1990-tih Sjedinjene Države se prema istim kriterijima bile fokusirane na Balkan. Ima li razloga da Amerika bude ponovo fokusirana na to područje? Sauerbrey: Mi veoma pažljivo pratimo šta će se desiti, posebno sa Kosovom i Srbijom, nadajući se da ljudi neće biti u nevolji, ali ako se ljudi nadju u sličnoj situaciji i budu nastojali da izbjegnu sukobe i progone, mi tu vidimo mogućnost za pomoć.